title: Ma breur Jakez
text: Ma breur Jakez zo ur ganaouennig e brezhoneg evit ar vugale, azasaet diwar ar Frère Jacques gallek.
  
  Stummoù disheñvel
  Meur a stumm anavezet a zo.
  
  Doare Arvor
  Hemañ a gaver er gazetenn Arvor
   
  Va breur Jakez, Va breur Jakez
  Kousket oc'h ? Kousket oc'h ?
  Sonit ar Gousperoù,
  Sonit ar Gousperoù,
  Bing, bang, baoñ,
  Bing, bang, baoñ.
  Awenet eo splann gant ar stumm gallek, goude ma ra anv eus gousperoù e-lec'h matinezoù.
  
  Doare Plouz-foenn
  Ar stumm-mañ a gaver en hentenn-deskiñ Plouz-foenn, savet gant Daniel Carré hag Erwan Evenou, embannet gant TES.
  
  <poem style="margin-left:2em; font-style:italic">
  Ma breur Jakez, Ma breur Jakez,
  Kousket out, kousket out ?
  Deus da zebriñ krampouezh
  Deus da zebriñ krampouezh
  Gant laezh dous, gant laezh dous !</poem>
  
  Doare Kanit 'ta tudoù
  Un doare kalz hiroc'h zo el levr Kanit 'ta tudoù. N'eo ket skrivet gant piv eo bet savet. Diouzh gwelout e c'hallfe bezañ ar stumm koshañ, nemet n'eus meneg ebet eus kleier, na netra relijiel.
  
  Va breur Jakez, va breur Jakez,
  Kousket out, kousket out ?
  Deus da zebriñ krampouezh
  Deus da zebriñ krampouezh
  Gant laezh dous, gant laezh dous !
  
  Va breur Jakez, va breur Jakez,
  Bouzar out, bouzar out ?
  Echu an dijuniñ
  Ret e vo dit yuniñ
  Te 'gar re da wele.
  
  Va breur Jakez, va breur Jakez,
  Kreisteiz eo, kreisteiz eo, 
  Klev ar yod o vouilhañ
  Klev ar c'hig o fritañ
  Merenn eo, hast afo!
  
  Va breur Jakez, va breur Jakez,
  Marv out, marv out, 
  Merenn a zo debret
  Hag ar pladoù skaotet
  N'ez po mann, betek koan!
  
  Va breur Jakez, va breur Jakez,
  Prest eo koan, prest eo koan, 
  Te 'vo re ziwezhat,
  Ne vo tra da lipat,
  Te 'raio kof goullo!
  
  Va breur Jakez, va breur Jakez,
  Noz-du eo, noz-du eo, 
  Bremañ c'hellez gedal
  Bremañ c'hellez roc'hal
  Roc'h, roc'h, roc'h, 'vel ur broc'h.
  
  Breurig Jakez
  Ur ganaouenn all, anvet Breurig Jakez'' zo bet savet gant Roparz Hemon.
  
  Liammoù diavaez
  Fichenn Dastum evit un enrolladur eus 1982 (gant an adstumm "…gant chistr dous").
  
  Notennoù ha daveoù
  
  kanaouennoù brezhonek